અમદાવાદ જિલ્લા પંચાયતમાં કોંગ્રેસ પાસે વધુ સભ્યો હોવા છતાં આંતરીક કલેહને ઠારવામાં નિષ્ફળ જતાં ભાજપે કોંગ્રેસ પાસેથી સત્તા આંચકી લીધી છે. પ્રમુખ તથા ઉપપ્રમુખ તરીકે ભાજપના સભ્યો જિલ્લા પંચાયતમાં આરૂઢ થયા છે. જોકે, મોડે મોડે જાગેલી કોંગ્રેસ હવે કમિટીઓમાં પણ તેમનું ધોવાણ ન થાય તે માટે ફરી તોડજોડની ગણતરીમાં લાગી ગયું છે. આગામી સામાન્ય સભામાં જ્યારે વિવિધ સમિતિઓના ચેરમેનની નિમણૂકો થવાની છે ત્યારે કોંગ્રેસ તેમાં ઘૂસપેઠ કરવામાં સફળ રહે તે માટેની તૈયારી શરૂ કરાઈ છે. જેમાં કોંગ્રેસના ‘નારાજ’ સભ્યોનો સંપર્ક શરૂ કરાયો છે. ઉપરાંત ભાજપના ‘બળવાખોર’ બની શકે તેવા સભ્યોને પણ પોતાની પાટલીમાં લેવા માટેની કવાયત શરૂ કરી છે. જોકે, આગામી સામાન્ય સભામાં જ ખબર પડશે કે કોંગ્રેસ તેમાં કેટલી સફળ રહે છે.